Are în jur de 30 de ani, apare și dispare în tăcere, poliția nu a reușit să o găsească, iar oamenii de pe strada Curcanilor din Brașov au dezvoltat o mitologie în jurul misterului fetei din cort.



În luna septembrie, când s-au întors din America unde fuseseră în vizită la niște rude, Anișoara și Mișu Nicolae au observat o schimbare pe dealul din fața casei lor. Cum se termină strada Curcanilor, chiar la poalele pădurii dinspre Tâmpa, sub un nuc, se instalase un cort argintiu.



Li s-a părut ciudat că cineva s-ar putea stabili acolo, pentru că în zonă coboară constant urși și mistreți.



Oamenii din acest colț al cartierul Șchei au tot urmărit să vadă cine e noul lor vecin și au zărit o tânără, “cu un păr lung șaten închis, înăltuță, slăbuță”, căreia îi dau în jur de 30 de ani. Ea a rămas acolo, netulburată, la granița între pericolul din desiș și curiozitatea oamenilor.



Urmărește cel mai nou VIDEO Știri VIDEO Alegeri locale 2020. Ce se întâmplă cu Gabriela Firea dacă pierde, ce se întâmplă cu Nicușor Dan dacă pierde

Cortul fetei, în stânga, și casele de pe strada Curcanilor

“Pare îngrijită, îmbrăcată”, spun cei doi. În vara indiană care a cuprins România anul acesta în octombrie și noiembrie, oamenii au văzut cum, în zilele cu soare, fata a întins rufe la uscat pe cort și pe crengile copacilor. “Cred că le duce undeva să le spele, că aici e un pârâu, dar e murdar”, zice Mișu Nicolae, în vârstă de 54 de ani.



Recomandări În ziua alegerilor, unul dintre mogulii sănătății de dinainte de Colectiv îl atacă pe Vlad Voiculescu, folosind acuzele lui Firea: „Condamnând la moarte pacienți”

Când a văzut-o pe stradă, bărbatul s-a dus de mai multe ori să stea de vorbă cu ea, însă spune că, de fiecare dată, fata o lua la fugă și se ascundea în niște tufe. “Se pitește, parcă suntem sălbatici.”



Și alți vecini au remarcat întâi cortul mic și, apoi, pe fata care se ferește. Îi evită pe toți, ca și cum pentru pădure ea ar fi om și pentru stradă ar rămâne o creatură a brazilor. Intrigați, oamenii și-au făcut tot felul de scenarii.



Dacă o fi vreo studentă care nu are bani de chirie? Sau o femeie bătută și alungată de soț de acasă?



Cortul fetei, așezat la marginea pădurii

Din acest colț al Șcheilor, vechiul cartier al breslelor brașovene, un drumeag începe să urce spre Pietrele lui Solomon, un alt fugar celebru, rege încolțit care a scăpat de urmăritorii săi sărind peste prăpastie. Dacă urmezi drumul, ajungi în Poiana Brașov, epicentrul turismului. Oricum, fata nu arată ca un turist, măcar la acest punct lumea a căzut de acord.



Recomandări VIDEO | Bătaie între reprezentanții PNL și PSD într-un cabinet medical unde se scoteau, noaptea, adeverințe pentru urna mobilă

În zonă străzii sunt Fântânița Popii și Crucea Mușicoiului, așa că amatorii de natură circulă frecvent pe aici. Odată, Mișu și Anișoara au văzut pe cineva strigând-o pe fată pe numele de “Mihaela”, după care ea a răspuns, apoi a intrat în cort. Nimeni n-ar putea însă să bage mâna în foc că o cheamă ”Mihaela”, așa că ei continuă să se refere la ea ca la ”Fata din cort”.



Imaginea pe care o are fata din cort asupra cartierului

Încet, încet, peste Brașov a venit gerul. Începe sezonul de schi sus, pe Cristianu. Iar la un kilometru distanță, în Piața Mare a orașului, vecină cu Biserica Neagră, oamenii se amestecă în razele luminoase ale Sărbătorilor. Pe strada Curcanilor, în întuneric, fata din cort continuă să apară și să dispară, tăinuită. “Ne întrebăm ce-i cu ea. Cum poți să stai aici pe frigul ăsta? Au fost și -10, -12, -14 grade noaptea”, spune Mișu.



Recomandări Istoria votului e de partea lui Firea: niciun primar cu mandat întreg nu a pierdut în București, când a candidat a doua oară

“Eu am o curte mică, dar aș lăsa-o să își pună cortul în curte, poate o fi vreo iubitoare de natură. Dar să fii atât de iubitoare încât să stai și pe frig?”, intervine soția lui, Anișoara.



Ba chiar ar primi-o la ei în casă, spune femeia, dacă ar fi o fată serioasă. “Ar fi ca și cum ar înlocui-o pe fiică-mea care e în București”.



Anișoara (stânga), împreună cu o vecină

Tânăra are însă planul ei, nedeslușit de rumoarea mâinii de oameni care, de trei luni, trăiesc în minte cu ea, ca o prezență de care întâi s-au mirat, apoi s-au temut și au sfârșit prin a se oglindi în ea. Unii o cred cu mințile rătăcite, alții îi admiră libertatea de a sta, singură și netemătoare, la cort. E ca și cum fiecare crede despre ea ceea ce se teme sau își dorește despre el.



Au observat că tânăra nu are un program fix, că uneori pleacă “de acasă” dimineața, iar alteori se întoarce la acea oră, ca și cum noaptea a fost altundeva.



Ieri au văzut-o plecând dimineața, îmbrăcată într-o geacă bej, cu căciulă pe cap și un fular mare la gât. “Cobora zâmbind, era happy”, spune Mișu.



Mișu Nicolae, lângă cortul care a răsărit aproape de casa sa

S-au gândit să îi dea măcar de mâncare, dar e drept, spun ei, că nu au îndrăznit niciodată să urce până la ea la cort, când ea era acolo. “Dacă are vreun spray paralizant?”, se întreabă Anișoara, care ia în calcul, totuși, toate variantele.



“Ne pasă, dar ne e și frică. Te trezești cu bolovani în geam, mai ales că suntem și aici, la capătul pământului”, intră în vorbă o altă vecină, Maria Calcea, care o vede pe fată pe fereastra casei ei, dar n-a intrat niciodată în vorbă cu ea.

“Astă vară opreau mașini aici cu bărbați și mă gândeam că o folosesc”, zice femeia. Era la puțin timp după cazul Caracal și lumea își reflectă starea în tăcerea fetei. Cortul a ajuns un soi de cutie de rezonanță a micii comunități brașovene.

Mișu spune că prima dată au sunat la poliție să semnaleze cazul, în luna octombrie. Traian Moldovan, vecinul lor care e polițist în rezervă, s-a dus personal la șeful Secției de Poliție 1 din Brașov să îi descrie situația.



Traian Moldovan, polițist în rezervă

“Bănuiesc că o fi din vreo sectă, o fi dată afară din casă, o fi bolnavă psihic, o fi vreo depresie”, spune, circumspect ca un om trecut prin multe, Traian Moldovan.



Alina Ivan, de la I.P.J Brașov, a confirmat pentru Libertatea că acest caz este în atenția Poliției de 10 zile și că la fața locului s-au deplasat mai multe echipaje, “atât dimineața, cât și seara”, de mai multe ori, dar că nu au găsit niciodată pe nimeni la cort.



Agentul Bogdan Cordonaș de la Secția 1 de Poliție, verifică cortul fetei

Nu avem certitudinea că cineva locuiește acolo sau doar se duce acolo ocazional.

Alina Ivan, purtătorul de cuvânt al I.P.J Brașov:

Și pentru poliție apariția e un mister, dar, între atâtea evenimente concrete și lesne de încadrat în Codul Penal, fata calmă din cort rămâne, logic, o circumstanță care e în atribuțiile cui? Răspunde poliția sau poliția locală? Polițiștii locali au venit și ei.



Poliția locală face verificări

Bărbații în uniformă au deschis cortul, descoperind în el: o carte de rugăciuni, o căpățână de usturoi, o trusă de unghii, un ceai de cimbrișor, haine, un sac de dormit, dar niciun act de identitate sau alt obiect care să o identifice pe fată.



Lucrurile pe care fata le are în cort

“O să continuăm căutările până o găsim. Trebuie ajutată într-un fel sau altul”, spune purtătorul de cuvânt.



Alina Ivan a adăugat că după ce va fi identificată, în funcție de caz, tânăra va fi dusă într-un centru pentru persoane fără adăpost sau va fi internată într-un spital.



Din când în când, presa lumii publică o știre despre câte un copac pe care un om furios vrea să-l distrugă, turnându-i benzină, apă sărată sau otravă la rădăcină.



Cercetătorii susțin că unul dintre efectele otrăvirii copacilor este acela că pomii nu mai sunt în stare să discearnă între anotimpuri.



Asta i s-o fi întâmplat fetei de la marginea pădurii, se întreabă, ieșiți la porți, oamenii de pe strada Curcanilor? Poate că i-a pus cineva venin la rădăcină și nu simte că s-a schimbat anotimpul. Poliția a spus că azi va face o nouă razie.

PARTENERI - GSP.RO FOTO Bianca Drăgușanu, întâlnire cu Ciprian Marica: „Am fost la un suc cu el”. Incredibil ce s-a întâmplat după

PARTENERI - PLAYTECH BREAKING NEWS: Cum încalcă Gabriela Firea legea, în ziua votării. Ludovic Orban, apel de ultimă oră

HOROSCOP Horoscop 27 septembrie 2020. Balanțele au parte de un context avantajos pentru a renunța rapid la planurile păguboase

Scoala9.ro EDUCAȚIA ÎN LUME. Protestul „nu contează cât de lung am părul” al elevilor thailandezi